b'\n_START_ARTICLE_\nRoman Jakobson\n_START_SECTION_\n\xc5\xbdivljenje in delo\n_START_PARAGRAPH_\nRodil se je v Rusiji, 11. oktobra 1896, v dokaj premo\xc5\xbeni dru\xc5\xbeini. Sin industrialca Osipa Jakobsona in kemi\xc4\x8darke Anne Volpert Jakobson se je \xc5\xbee v zgodnjih letih navdu\xc5\xa1il nad jezikom. \xc5\xa0tudiral je na Lazarjevem in\xc5\xa1titutu orientalskih jezikov, nato pa izobrazbo nadaljeval na Zgodovinsko-jezikoslovni fakulteti v Moskvi, kjer je magistriral leta 1918. V tistem \xc4\x8dasu je v jezikoslovju veljalo prepri\xc4\x8danje, da znanstven \xc5\xa1tudij jezikov temelji zgolj na poznavanju zgodovine in razvoja besed skozi \xc4\x8das. Jakobson je pod vplivom za\xc4\x8detnika strukturalizma, Ferdinanda de Saussurja, razvil pristop, ki je temeljil na slu\xc5\xbeenju jezikovne strukture svoji prvotni funkciji - prena\xc5\xa1anju informacij med govorci. _NEWLINE_Zaradi politi\xc4\x8dnih konfliktov v Rusiji se je leta 1920 preselil v Prago, kjer je leta 1930 dokon\xc4\x8dal doktorski \xc5\xa1tudij. V tem obdobju se je v\xc5\xbeivel v kulturno in akademsko \xc5\xbeivljenje predvojne \xc4\x8ce\xc5\xa1koslova\xc5\xa1ke in se povezal z mnogimi tamkaj\xc5\xa1njimi pesniki. S svojimi \xc5\xa1tudijami o \xc4\x8de\xc5\xa1kem verzu je navdu\xc5\xa1il \xc4\x8de\xc5\xa1ke akademike. Tri leta kasneje je postal profesor na Masarykovi univerzi v Brnu. Leta 1926 so Jakobson, Vilem Mathesius, Jan Muka\xc5\x99ovsk\xc3\xbd in Bohumil Trnka, v Pragi, ustanovili Pra\xc5\xa1ki lingvisti\xc4\x8dni kro\xc5\xbeek ali Pra\xc5\xa1ko \xc5\xa1olo. V naslednjih letih so razvili metode strukturalisti\xc4\x8dne literarne analize in teorijo knji\xc5\xbenega jezika. Glede na Saussurjeve hipoteze je Jakobsonova strukturalno-funkcionalna teorija o fonologiji prva uspe\xc5\xa1na re\xc5\xa1itev na ravni jezikovne analize._NEWLINE_Marca 1939 je pobegnil iz Prage na Dansko, nato na Norve\xc5\xa1ko in na \xc5\xa0vedsko. Zaradi strahu pred nem\xc5\xa1ko okupacijo pa leta 1941 v New York, kjer je za\xc4\x8del pou\xc4\x8devati na univerzi. Spoznal je strukturalista Clauda Levi-Straussa in z njim sodeloval, poznanstva pa je navezal tudi z mnogimi ameri\xc5\xa1kimi jezikoslovci in antropologi._NEWLINE_Leta 1949 se je prestavil na Univerzo Harvard, kjer je ostal do svoje upokojitve leta 1967. Zadnje desetletje je deloval kot profesor emeritus na Tehnolo\xc5\xa1kem in\xc5\xa1titutu Massachusettsa (MIT).'